वास्कोः फाटल्या 25 वर्सां सावन पडंग आशिल्ली वेळसांव तळये कडली 2. 8 चौखण मीटर जमीन लागवडी खाला हाडपाच्या कामाक वेळसांवचो मिफ्रोय कॉस्ता व्हो तरणाटो सध्या लागला. कुठ्ठाळेचो आमदार आन्तोन वास हाणे ह्या कामाक सुरवात करून दिल्या. ह्या वेळार जिल्हो पंचायत वांगडी मेरेसिना वास, पाळें तोळें शेतकार असोसिएशनाचो अध्यक्ष रॉकझिनो डिसोझा. विभागीय कृशी अधिकारी महेश काणकोणकार हाजीर आशिल्लो.
 आमच्या पूर्वजांची ही जमीन फाटल्या 25 वर्सां सावन पडंग आशिल्ली. म्हजे आवयन पयलीं ह्या शेतांत काम करताली. सध्या मेळत थंय शेत जमीन पुरोवपाचें काम चलिल्लें दिसता मात हांवे तशें करनास्तना ती लागवडी खाला हाडून फुडले पिळगे खातीर राखून दवोरपाचें थारावन ती लागवडी खाला हाडपाचें थारायलें. कृशी वेवसाया कडेन तरणाट्यांनी येवचें हे खातीर तांचें मदीं उर्बां तयार करपाचो म्हजो हो एक यत्न आसा अशें मिफ्रोय कॉस्तान पत्रकारांक सांगलें.
 इतली व्हड जमीन लागवडी खाला हाडपे तितलें सोपें न्हय. मात मिफ्रोयाक आमी सरकारी कृशी येवजण्यांचो लाब मेळोवन दितले अशें आमदार आन्तोन वासान सांगलें. वेळसांवचे तळयेंतलो चिखोल काडून ती नितळ केल्या. कुठ्ठाळी मतदारसंघांतल्या शेतकारांक आमी मजत करतले. शेत जमनींत आशिल्ली व्हडली झोपां काडपा खातीर आमी नवें ट्रक्टर मशीन हाडलां अशी म्हायती ताणे दिली.
 वेळसांवचे तळयेंतलो चिखोल 20 वर्सा उपरांत काडला. पडंग जमीन लागवडी खाला हाडपाची इत्सा मिफ्रोयन उक्तायली आनी आमी ताका जाय ती मजत करपाचें आस्वासन दिलां अशें रॉकझिनो डिसोझान सांगलें. व्हडले जमीन लागवडी खाला येता ही गजाल सामकी खोशयेची आसा अशें महेश काणकोणकारान सांगलें. आतांचे तरणाटे शेता पसून पयस वतात अशे स्थितींत मिफ्रोय सारको तरणाटो कृशी वेवसाय सुरू करपाक फुडें सरता ही बरी गजाल. विभागीय कृशी कार्यालया वतीन ताची उमेद वाडोवपाचें काम आमी करतले अशें ताणे सांगलें. प्रदीप फॉस्पेट कंपनीच्या वैभव बखले हाणे मिफ्रोयाक आमी तंत्रीक मजत करतले अशें सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 